《游武夷登一览亭》
清代·林佶

吾闻武夷山，乃是升真元化之洞天。中间溪流有九曲，三十六洞峭折相排联。

我家去山七百里，攸然神往已十年。虽未扶藜临涧谷，早有清梦来腾骞。

今冬适经双溪口，舟子西指思回船。兴高踊跃决探胜，四日径到仙宫前。

凌晨登筏溯霜濑，山容面面堪沿缘。幔亭峨峨耸云际，玉女秀出清而妍。

虹桥千载驾陡削，接笋一线梯钩连。嫣然花竹藏别坞，小九曲内宜安禅。

隐屏精舍昔讲学，窅且奥处罗群贤。雍雍弦诵倡棹曲，会心微妙超言诠。

盘游六曲望不极，有亭天半凭空悬。虚无缥缈径欲断，猿鸟绝迹惟云烟。

舍舟轻身陟危磴，听彻水乐鸣溅溅。仙船天路落不落，谁弄狡狯疑彭篯。

险艰历尽到奇绝，天游古观山之巅。亭称一览小闽越，抉眦远睇无涯边。

此时不知此身在何处，便思脱遗人世同飞仙。丹山碧水如此胜，恨不早拍洪厓肩。

会当买山傍云壑，尽载群籍来摩编。山灵爱山亦爱我，定应招我弃官赋就《归来篇》。

作者简介：（1660—?）清福建侯官人，字吉人，号鹿原。康熙五十一年进士，授内阁中书。小楷篆隶师汪琬，笔意刚健，尤精小楷，手写《尧洞文钞》、《渔洋诗精华录》、《午亭文编》皆刊版行世。有《朴学斋集》。